Pta-sakeman se dood steeds ŉ raaiselEduard Ras. Foto: Verskaf. Die omstandighede rondom die dood van Eduard Ras (44), ŉ sakeman van Pretoria-Noord, is steeds ŉ raaisel. Hannes Noëth, direkteur van gemeenskapsontwikkeling by Helpende Hand, wat deur die familie as woordvoerder aangewys is, het aan Maroela Media bevestig Ras is op 2 Mei as vermis aangemeld. Lt.kol. Moatshe Ngoepe, woordvoerder van die polisie, het ook bevestig dat Ras in Pretoria gekaap is. “Hy is in die Dennilton-omgewing [in Limpopo] gevind,” lui ŉ verklaring wat Vrydag deur die Ras-familie uitgereik is. “Hy is in die Philadelphia-hospitaal in ‘n kritieke toestand aangetref waarna hy aan sy brandwonde beswyk het,” Volgens die familie is sy uitgebrande voertuig in die nabye omgewing opgespoor. Nadat die nuus bekend geraak het, was daar volgens die familie talle “ongegronde” bespiegelinge wat op sosiale media versprei is. Die inskrywings op sosiale media het onder meer beweer dat hy in sy motor aan die brand gesteek is terwyl sy hande en voete vasgebind was. “Die familie is in skok en baie hartseer en versoek dat die publiek saam met ons bid vir vertroosting en die ondersoek vir die Suid-Afrikaanse Polisie los. Die familie versoek dat hul privaatheid gerespekteer word aangesien die ondersoek in ŉ sensitiewe fase is.” Noëth het bevestig dat daar in dié stadium nog nie nuwe inligting beskikbaar is nie en dat die familie self nog onseker is oor die omstandighede wat tot Ras se dood gelei het. Ngoepe kon nie onmiddellik meer besonderhede oor Ras se dood aan Maroela Media bekendmaak nie.